
	Παρουσίαση του βιβλίου του

Μάριου Θρασυβούλου

Ο Εθνικισμός των Ελληνοκυπρίων

Από την Αποικιοκρατία στην Ανεξαρτησία

στο Σπίτι της Κύπρου

Το Σπίτι της Κύπρου και οι Εκδόσεις Επίκεντρο, την Παρασκευή 9 Δεκεμβρίου 2016 και ώρα 19:30, θα παρουσιάσουν στο Σπίτι της Κύπρου, Ξενοφώντος 2Α Σύνταγμα, το βιβλίο του Μάριου Θρασυβούλου Ο Εθνικισμός των Ελληνοκυπρίων Από την Αποικιοκρατία στην Ανεξαρτησία.


Για το βιβλίο θα μιλήσουν Αλέξης Ηρακλείδης Καθηγητής Διεθνών Σχέσεων Παντείου Πανεπιστημίου, Ιωάννης Στεφανίδης Καθηγητής Τμήματος Νομικής Αριστοτελείου Πανεπιστημίου Θεσσαλονίκης, Ρένα Χόπλαρου Μέλος Δικοινοτικής Τεχνικής Επιτροπής Παιδείας και ο συγγραφέας.

Την εκδήλωση θα συντονίζει ο εκδότης και συγγραφέας Πέτρος Παπασαραντόπουλος.

Το βιβλίο ασχολείται με τον εθνικισμό των Ελληνοκυπρίων μέχρι το 1960  αναδεικνύοντας, αναλύοντας και ερμηνεύοντας όσα κρίνονται καθοριστικά για την εξέλιξή του. 

Ερευνά την εμφάνιση και τη στερέωση του εθνικισμού έως τον Β´ Παγκόσμιο Πόλεμο, την κουλτούρα της Δεξιάς και της Εθναρχίας τις δεκαετίες 1940 και 1950, την ΕΟΚΑ και την ιδεολογία της. Αναλύει ακόμα τις δύο τάσεις του ελληνοκυπριακού δεξιού εθνικισμού όπως παρουσιάστηκαν την περίοδο 1959-1960. Δίνει ιδιαίτερη σημασία στην αδυναμία αυτόνομης ιδεολογικής και πολιτικής έκφρασης της αστικής και της εργατικής τάξης, κάτι που επέτρεψε στις «προσωπικότητες» να έχουν πιο βαρύνοντα ρόλο. Οι περιπτώσεις των Μακαρίου και Γρίβα είναι χαρακτηριστικές. 

Ο συγγραφέας  αφιερώνει ένα σημαντικό κομμάτι του στην επιρροή της Ελλάδας, κυρίως τη δεκαετία του 1950. Το πώς το Κυπριακό επέδρασε στους Έλληνες και το πώς οι Έλληνες ενθάρρυναν τον εθνικισμό των Ελληνοκυπρίων. Ιδιαίτερα αναλύεται η συμπεριφορά της ελληνικής Αριστεράς προς το εθνικιστικό κίνημα της Κύπρου. Τέλος, δίνεται μεγάλο βάρος στη στάση του ΑΚΕΛ τόσο απέναντι στον ενωτικό αγώνα όσο και απέναντι στους Τουρκοκύπριους. 

Καθώς η Δεξιά ήταν ανέκαθεν η πρωτοπόρος δύναμη του τόπου, συνήθως προς τη λάθος κατεύθυνση, χρεώθηκε δικαίως τη μεγαλύτερη ευθύνη για τη μετέπειτα τραγωδία της Κύπρου. Η «αμαρτωλή» ιστορία της Δεξιάς, όμως, θόλωσε ταυτόχρονα το τοπίο της αριστερής ευθύνης για την ανάπτυξη του εθνικισμού. Ο συγγραφέας προσπαθεί, όσο πιο αντικειμενικά και νηφάλια γίνεται, να αγγίξει τη σχέση Αριστεράς και εθνικισμού∙ ένα ζήτημα που είναι σχεδόν ταμπού.

Ο Μάριος Θρασυβούλου γεννήθηκε στη Λευκωσία. Πολιτικοποιήθηκε πολύ νωρίς στον ευρύτερο αριστερό χώρο της Κύπρου. Βασικά του ερευνητικά ενδιαφέροντα είναι το Κυπριακό, η ιστορία και η πολιτική της ελληνοκυπριακής και ελληνικής Αριστεράς, καθώς και το σταλινικό φαινόμενο. Έχει δίπλωμα στην Ιστορία-Αρχαιολογία. Είναι το πρώτο του βιβλίο.  
2 Δεκεμβρίου 2016

